中秋獨坐有感
作者：高斯得
朝代：宋

paragraphs: 三年三中秋，月作一樣奇。
清貧不設客，老倦不吟詩。
今年更淒涼，兒孫鎖秋闈。
獨坐南窗下，兀兀如孤羆。
追思歡娛地，無如少壯時。
尚記壬辰歲，鶴山靖州歸。
八月十五夜，月華散前墀。
諸父秋山閣，羣從幽芳池。
賦詩各分韻，醉墨紛淋漓。
鶴山讀我句，終夜相嗟咨。
明朝操紙來，傾倒里中兒。
一往三十載，坐念心生悲。
前輩已彫謝，諸兄亦無遺。
奇孤一身在，流落天之涯。
明月如昨日，而我鬢成絲。
天人固異分，何煩涕交頤。